BEGRUNDELSE

1. BAGGRUND FOR FORSLAGET

Forslagets begrundelse og formål

I henhold til artikel 395, stk. 1, i Rådets direktiv 2006/112/EF af 28. november 2006 om det fælles merværdiafgiftssystem (i det følgende benævnt "momsdirektivet") kan Rådet med enstemmighed på forslag af Kommissionen give en medlemsstat tilladelse til at anvende særlige foranstaltninger, der fraviger bestemmelserne i direktivet, for at forenkle afgiftsopkrævningen eller for at forhindre visse former for momsunddragelse eller momsundgåelse.

Ved brev registreret i Kommissionen den 17. juni 2011 anmodede Republikken Letland (i det følgende benævnt "Letland") om tilladelse til at anvende en foranstaltning, der fraviger de generelle principper om fradragsret. Letland har efterfølgende væsentligt ændret sin anmodning ved brev registreret i Kommissionen den 27. august 2012. I overensstemmelse med momsdirektivets artikel 395, stk. 2, underrettede Kommissionen ved brev af 26. november 2012 de øvrige medlemsstater om Letlands anmodning. Ved brev af 30. november 2012 underrettede Kommissionen Letland om, at den var i besiddelse af alle de oplysninger, som den fandt nødvendige for at kunne vurdere anmodningen.

Generel baggrund

Ifølge artikel 168 og 168a i momsdirektivet kan en afgiftspligtig person fradrage den moms, der skal betales af erhvervelser, der er foretaget i forbindelse med vedkommendes afgiftspligtige transaktioner. Ifølge artikel 26, stk. 1, litra a), i samme direktiv sidestilles anvendelse af en vare, der indgår i en virksomheds aktiver, til privat brug med levering af ydelser mod vederlag, hvis momsen på varerne har kunnet fradrages. Denne ordning giver mulighed for at inddrive oprindeligt fradraget moms i forbindelse med privat brug.

Ordningen er vanskelig at anvende, når det drejer sig om personbiler, navnlig fordi det er vanskeligt at identificere grænsen mellem privat og erhvervsmæssig brug. Hvis der føres regnskaber, indebærer de en ekstra byrde for både virksomheden og forvaltningen, når de skal føres og kontrolleres. Dette er tilfældet, selv om Letland anvender artikel 168a, stk. 2, i momsdirektivet til at begrænse fradraget for udgifter i forbindelse med erhvervskøretøjer til at omfatte den del, som den afgiftspligtige person faktisk anvender til erhvervsmæssige formål.

Derfor har Letland anmodet om tilladelse til at begrænse fradragsretten til en fast procentdel af det oprindelige fradrag og til gengæld fritage den erhvervsdrivende for at svare moms af privat brug. Det har den fordel, at ordningen forenkles for alle de involverede, og samtidig forhindrer det momsunddragelse eller momsundgåelse som følge af ukorrekt regnskabsføring.

Af de oplysninger, som Letland har indgivet, fremgår det, at erhvervskøretøjer i gennemsnit anvendes til privat brug 20 % af tiden. Den procentuelle begrænsning bør derfor fastsættes til 20 %.

Den nye ordning vil finde anvendelse på alle personbiler, der er under en bestemt vægt og har højst otte siddepladser, og som ikke udelukkende anvendes til erhvervsmæssige formål. Personbiler, der anvendes til særlige formål, vil dog være udelukket fra begrænsningen på fradragsretten og vil blive behandlet efter de normale regler. Dette gælder f.eks. biler, der er erhvervet med henblik på videresalg, leje eller leasing; biler til person- eller varetransport (f.eks. taxaer); biler, der benyttes til køretimer; biler, der anvendes af sikkerheds- eller udrykningstjenester; biler, der anvendes som udstillingsmodeller.

Den 29. oktober 2004 fremsatte Kommissionen et forslag til et rådsdirektiv, som omfatter en harmonisering af de kategorier af udgifter, for hvilke medlemsstaterne kan fastsætte udelukkelser fra fradragsretten (det såkaldte momsforenklingsforslag (KOM(2004) 728 endelig)). Da udgifter i forbindelse med personbiler er omfattet af forslaget, bør en forlængelse af fravigelsens gyldighedsperiode ikke overskride datoen for direktivforslagets vedtagelse og ikrafttrædelse. Fravigelsen bør under alle omstændigheder ikke gælde længere end til den 31. december 2015, såfremt direktivforslaget ikke er trådt i kraft på dette tidspunkt, således at det kan vurderes, om begrænsningen på 20 % fortsat er en korrekt afspejling af den generelle fordeling mellem erhvervsmæssig og privat brug. En eventuel anmodning om forlængelse skal være ledsaget af en rapport, der omfatter en redegørelse for den anvendte procentsats, og skal indgives til Kommissionen senest den 31. marts 2015.

Gældende bestemmelser på det område, forslaget vedrører

Der er blevet indrømmet lignende undtagelser i forbindelse med fradragsretten til andre medlemsstater.

I medfør af artikel 176 i direktiv 2006/112/EF fastsætter Rådet de udgifter, der ikke giver ret til fradrag af momsen. Indtil dette er sket, kan medlemsstaterne opretholde alle de undtagelser, som var gældende i henhold til deres nationale lovgivning pr. 1. januar 1979. Der findes derfor en række "stand still"-bestemmelser, som begrænser fradragsretten for så vidt angår personbiler.

2. RESULTAT AF HØRINGER AF INTERESSEREDE PARTER OG KONSEKVENSANALYSER

Høring af interesserede parter

Ikke relevant.

Ekspertbistand

Der har ikke været behov for ekstern ekspertbistand.

Konsekvensanalyse

Forslaget sigter for det første mod at forenkle momsopkrævningen i forbindelse med personbiler, der delvis anvendes til ikke-erhvervsmæssige formål, og har derfor en potentiel positiv virkning. Samtidig forhindres momsunddragelse som følge af ukorrekt regnskabsføring.

Da undtagelsen er af begrænset omfang og varighed, vil virkningen under alle omstændigheder være begrænset.

3. JURIDISKE ASPEKTER AF FORSLAGET

Resumé af forslaget

Tilladelse til Letland til at begrænse fradragsretten til 80 % af momsen på udgifter i forbindelse med personbiler, der ikke udelukkende anvendes til erhvervsmæssige formål. Hvis fradragsretten er begrænset, fritages den afgiftspligtige person fra at svare moms af den private anvendelse af personbilen.

Retsgrundlag

Momsdirektivets artikel 395.

Nærhedsprincippet

I henhold til momsdirektivets artikel 395 skal en medlemsstat, som ønsker at indføre foranstaltninger, der fraviger bestemmelserne i direktivet, indhente tilladelse fra Rådet i form af en rådsafgørelse. Forslaget er derfor i overensstemmelse med nærhedsprincippet.

Proportionalitetsprincippet

Forslaget er i overensstemmelse med proportionalitetsprincippet af følgende grund(e):

Afgørelsen vedrører en tilladelse, der indrømmes en medlemsstat på dennes egen anmodning og udgør ikke en forpligtelse.

I betragtning af fravigelsens begrænsede anvendelsesområde står den særlige foranstaltning i rimeligt forhold til det tilstræbte mål.

Reguleringsmiddel/reguleringsform

I henhold til artikel 395 i momsdirektivet er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. Endvidere er en rådsafgørelse det mest egnede reguleringsmiddel, da den kan rettes til individuelle medlemsstater.

4. VIRKNINGER FOR BUDGETTET

Forslaget har ingen virkning på EU's budget.

5. FAKULTATIVE ELEMENTER

Fornyet gennemgang/revision/udløbsklausul

Forslaget indeholder en udløbsklausul.

2013/0043 (NLE)

Forslag til

RÅDETS AFGØRELSE

om tilladelse til Letland til at indføre en særlig foranstaltning, der fraviger artikel 26, stk. 1, litra a), og artikel 168 og 168a i Rådets direktiv 2006/112/EF om det fælles merværdiafgiftssystem

RÅDET FOR DEN EUROPÆISKE UNION HAR —

under henvisning til traktaten om Den Europæiske Unions funktionsmåde,

under henvisning til Rådets direktiv 2006/112/EF af 28. november 2006 om det fælles merværdiafgiftssystem[1], særlig artikel 395, stk. 1,

under henvisning til forslag fra Europa-Kommissionen, og

ud fra følgende betragtninger:

(1) Ved breve registreret i Kommissionen den 17. juni 2011 og den 27. august 2012 anmodede Letland om tilladelse til at fravige bestemmelserne i direktiv 2006/112/EF vedrørende retten til at fradrage indgående moms i forbindelse med personbiler.

(2) Kommissionen underrettede ved brev af 26. november 2012 de øvrige medlemsstater om Letlands anmodning. Ved brev af 30. november 2012 underrettede Kommissionen Letland om, at den var i besiddelse af alle de oplysninger, som den fandt nødvendige for at kunne vurdere anmodningen.

(3) Artikel 168 og 168a i direktiv 2006/112/EF fastsætter, at en afgiftspligtig person har ret til at fradrage moms på levering af varer og ydelser, som vedkommende har modtaget til anvendelse i forbindelse med sine afgiftspligtige transaktioner. Artikel 26, stk. 1, litra a), i samme direktiv indeholder et krav om at angive moms, når en virksomheds aktiver anvendes til ikke-erhvervsmæssige formål.

(4) Det er ofte meget vanskeligt nøjagtigt at identificere ikke-erhvervsmæssig formål, og selv når det er muligt, er mekanismen til at gøre det ofte besværlig. Ifølge anmodningen om tilladelse bør momsbeløbet for udgifter, der kan fradrages for personbiler, der ikke udelukkende anvendes til erhvervsmæssige formål, med visse undtagelser fastsættes til en fast procentsats. På baggrund af de oplysninger, som Letland har indgivet, er en fast sats på 80 % berettiget. For at undgå dobbeltbeskatning bør kravet om at svare moms af ikke‑erhvervsmæssig brug af personbiler samtidig suspenderes, når bilerne har været omfattet af begrænsningen ifølge denne afgørelse. Denne forenklende foranstaltning fjerner behovet for at føre regnskab over privat brug af erhvervsmæssige køretøjer og forhindrer samtidig momsunddragelse som følge af ukorrekt regnskabsføring.

(5) Begrænsningen af fradragsretten i henhold til tilladelsen bør finde anvendelse på moms betalt ved erhvervelse, leasing, erhvervelse inden for Fællesskabet og indførsel af nærmere specificerede personbiler og udgifter i forbindelse hermed, inklusive indkøb af brændstof.

(6) Tilladelsen bør udelukkende finde anvendelse på personbiler med en tilladt totalvægt på højst 3 500 kg og med højst otte siddepladser foruden førerens. Enhver ikke-erhvervsmæssig brug af personbiler, der vejer over 3 500 kg eller har mere end otte siddepladser foruden førerens, er ubetydelig på grund af bilernes art eller den type erhverv, de anvendes inden for. Der bør ligeledes stilles en udførlig liste til rådighed over særlige personbiler, der er udelukket fra tilladelsen på basis af deres specifikke anvendelse.

(7) Den 29. oktober 2004 vedtog Kommissionen et forslag til Rådets direktiv om ændring af direktiv 77/388/EØF med henblik på at forenkle de momsmæssige forpligtelser[2]. Direktiv 77/388/EØF er i mellemtiden blevet erstattet af direktiv 2006/112/EF. Det pågældende forslag omfatter harmonisering af de kategorier af udgifter, for hvilke der kan gælde udelukkelser fra fradragsretten. I henhold til forslaget kan der fastsættes udelukkelser fra fradragsretten for motorkøretøjer. Det er derfor hensigtsmæssigt at begrænse denne afgørelses anvendelsesperiode, indtil ovennævnte direktiv træder i kraft. Det er imidlertid nødvendigt at fastsætte en specifik ophørsdato for tilladelsen, såfremt direktivet ikke er trådt i kraft på denne dato, da det er nødvendigt at revurdere tilladelsen og den generelle fordeling mellem erhvervsmæssig og privat brug.

(8) Såfremt Letland mener, at det er nødvendigt at forlænge tilladelsen ud over 2015, bør der sammen med anmodningen om forlængelse indgives en rapport til Kommissionen, der omfatter en redegørelse for anvendelsen af den procentuelle fordeling, senest den 30. marts 2015.

(9) Fravigelsen vil kun i ubetydelig grad påvirke de samlede indtægter fra afgifter, der opkræves ved det endelige forbrug, og får ingen negative indvirkninger på EU's egne indtægter hidrørende fra moms —

VEDTAGET DENNE AFGØRELSE:

Artikel 1

Uanset artikel 168 og 168a i direktiv 2006/112/EF tillades det Letland at begrænse retten til at fradrage moms på udgifter til personbiler, der ikke udelukkende anvendes til erhvervsmæssige formål, til 80 %.

Artikel 2

Uanset artikel 26, stk. 1, litra a), i direktiv 2006/112/EF sidestiller Letland ikke privat brug af personbiler, der indgår i aktiverne i en afgiftspligtig persons virksomhed, med levering af ydelser mod vederlag, når bilen har været omfattet af en begrænsning af fradragsretten efter artikel 1 i denne afgørelse.

Artikel 3

De udgifter, der henvises til i artikel 1, omfatter erhvervelse, leasing, erhvervelse inden for Fællesskabet og indførsel af personbiler samt udgifter til vedligeholdelse, reparation og brændstof.

Artikel 4

Artikel 1 og 2 finder udelukkende anvendelse på personbiler med en tilladt totalvægt på højst 3 500 kg og med højst otte siddepladser foruden førerens.

Artikel 5

Artikel 1 og 2 finder ikke anvendelse på følgende kategorier af personbiler:

a) biler, der er erhvervet med henblik på videresalg, leje eller leasing

b) biler, der anvendes til passagertransport mod betaling, herunder taxatjenester

c) biler, der anvendes til varetransport

d) biler, der benyttes til køretimer

e) biler, der anvendes af sikkerhedstjenester

f) biler, der anvendes af udrykningstjenester

g) biler, der anvendes som udstillingsmodeller.

Artikel 6

En eventuel anmodning om forlængelse af tilladelsen i denne afgørelse skal indgives til Kommissionen senest den 30. marts 2015.

En eventuel anmodning om forlængelse af bemyndigelsen skal ledsages af en rapport, der omfatter en redegørelse for anvendelsen af den procentsats, der er fastsat i artikel 1.

Artikel 7

Denne afgørelse udløber på dagen for ikrafttrædelsen af Unionens regler for fastlæggelse af de udgifter i forbindelse med motorkøretøjer, der ikke giver ret til et fuldt momsfradrag, dog senest den 31. december 2015.

Artikel 8

Denne afgørelse er rettet til Republikken Letland.

Udfærdiget i Bruxelles, den

På Rådets vegne

Formand

[1] EUT L 347 af 11.12.2006, s. 1.

[2] KOM(2004) 728 endelig.